Deurbraak in ontvoering van Oos-Kaapse sakemanSchalk van der Merwe (Foto: Facebook) Die 30-jarige man wat gister ingeneem is vir ondervraging in verband met die ontvoering van ŉ Oos-Kaapse sakeman, is intussen in hegtenis geneem. Die polisie het Sondag gesê die man kan wel nou verbind word met Schalk van der Merwe se ontvoering. Van der Merwe (33) is Donderdag voor sy werkswinkel in Butterworth deur ŉ groep gewapende mans in sy motor gedwing. Lede van die polisie het Van der Merwe Saterdag in Ngqamakhwe naby Butterworth gevind, waar hy in die strate van die Mtebele- informele nedersetting rondgeloop het. Die 30-jarige man is nadat Van der Merwe gevind is vir ondervraging ingeneem, hoewel hy in daardie stadium nog nie van die ontvoering verdink is nie. Kol. Sibongile Soci, polisiewoordvoerder van die Oos-Kaap, het gesê niemand anders is nog in hegtenis geneem in verband met die voorval nie, maar dat die saak nog ondersoek word. Die verdagte word aangekla van ontvoering en sal Maandag in die landdroshof in Butterworth verskyn.